Αθήνα, 22 Δεκεμβρίου 2023

**Δελτίο Τύπου**

**Ο ΣΕΠΕ κατέκτησε το Bronze Award στην κατηγορία Redesign-Relaunch in e-Business**

**στα e-volution Awards 2024**

Διάκριση έλαβε ο Σύνδεσμος Επιχειρήσεων Πληροφορικής & Επικοινωνιών Ελλάδας στα **e-volution Awards 2024**. Το νέο portal του ΣΕΠΕ, που επανασχεδιάστηκε και λανσαρίστηκε το καλοκαίρι του 2023, **απέσπασε το Bronze βραβείο στην κατηγορία Redesign-Relaunch in e-Business**.

Τα **e-volution Awards** επιβραβεύουν κάθε χρόνο τα κορυφαία e-Shops, e-Businesses και e-Commerce Agencies της χώρας. Φέτος, οι νικητές ανακοινώθηκαν σε μια εορταστική τελετή που πραγματοποιήθηκε την **Τετάρτη 20 Δεκεμβρίου**, στο **Grand Hyatt Athens**, με τη συμμετοχή περισσότερων από 500 στελεχών της αγοράς. Το βραβείο παρέλαβαν εκ μέρος του ΣΕΠΕ ο Πάνος Καλογερόπουλος, Head of Internet & Social Media του ΣΕΠΕ και ο Νίκος Ροδόπουλος, Μέλος ΔΣ του ΣΕΠΕ.

**Το ανανεωμένο sepe.gr, το οποίο υλοποιήθηκε από την ATCOM INTERNET & MULTIMEDIA ΑΕ, απέσπασε το βραβείο Bronze στην κατηγορία Redesign-Relaunch, καθώς έχει σχεδιαστεί με βάση τα τελευταία και πλέον σύγχρονα πρότυπα για την εμπειρία χρήστη** (User Experience), μετά από επιλογή που έγινε ανάμεσα σε πρωτοποριακές λύσεις στον χώρο των media σε Ελλάδα και εξωτερικό. Λειτουργεί με **νέα, καινοτόμα και ανταποκρίσιμη (responsive) τεχνολογία**, όπου η πληροφορία μεταφέρεται άρτια σε όλες τις σταθερές και κινητές συσκευές, ενώ είναι δομημένη με σκοπό μία εύχρηστη, ευχάριστη και φιλική προς τον χρήστη περιήγηση.

Η ανανεωμένη έκδοση του portal αποτελεί την πλέον έγκυρη, έγκαιρη και αξιόπιστη **πηγή πληροφόρησης για τον κλάδο Τεχνολογιών Πληροφορικής & Επικοινωνιών**, παρουσιάζοντας τις τελευταίες τεχνολογικές εξελίξεις, μέσα από έρευνες και πρωτογενή άρθρα σε θέματα Τεχνολογίας, Τηλεπικοινωνιών, Τεχνητής Νοημοσύνης, Κυβερνοασφάλειας, κ.ά. Την ίδια στιγμή, οι **επιχειρήσεις-μέλη του ΣΕΠΕ** έχουν τη δυνατότητα, μέσω Δελτίων Τύπου και Εταιρικού Προφίλ, να επικοινωνούν και να μοιράζονται πληροφορίες με τους επισκέπτες.

###

Ο Σύνδεσμος Επιχειρήσεων Πληροφορικής & Επικοινωνιών Ελλάδας ιδρύθηκε το Φεβρουάριο του 1995. Ο ΣΕΠΕ, ως θεσμικός συνομιλητής και εταίρος της πολιτείας, παρέχει έγκυρη και υπεύθυνη γνωμοδότηση για τη βέλτιστη αξιοποίηση της χρήσης των Τεχνολογιών Πληροφορικής και Επικοινωνιών, με στόχο την ανάπτυξη της ελληνικής κοινωνίας και οικονομίας.

Τα μέλη του ΣΕΠΕ είναι επιχειρήσεις του κλάδου Ψηφιακής Τεχνολογίας απ’ όλη την Ελλάδα, οι οποίες παρέχουν εργασία σε περισσότερους από 100.000 εργαζομένους και εκπροσωπούν περίπου το 95% του συνολικού κύκλου εργασιών της εγχώριας αγοράς, ποσοστό το οποίο αντιστοιχεί περίπου στο 8% του ΑΕΠ.

Ο ΣΕΠΕ είναι μέλος του Ευρωπαϊκού Συνδέσμου Ψηφιακής Τεχνολογίας (DIGITALEUROPE) και του Παγκοσμίου Συνδέσμου Υπηρεσιών Καινοτομίας και Τεχνολογίας (WITSA).